Louise Schack Elholm (V), 2011-11-24:
Dette lovforslag handler om at fremrykke renoveringer i den almene sektor for 5,5 mia. kr.
Pengene tages fra renoveringsindsatsen i årene 2012-2015.
Venstre foreslog med »Holdbar vækst« også selv at fremrykke renoveringer i den almene sektor, så det er ikke en ny tanke for os.
Men forligskredsen har ændret sig i forhold til den oprindelige.
Parterne bag det tidligere forlig var Venstre, De Konservative, Dansk Folkeparti og De Radikale, og Liberal Alliance tilsluttede sig også.
Da De Radikale nu er en del af den nye, røde regering, har de øvrige regeringspartier også måttet tilslutte sig forliget.
Udvidelsen af forligskredsen sikrer samtidig en bred aftalekreds bag VK-regeringens ghettostrategi.
Jeg er utrolig glad for, at der nu er en bred opbakning til ghettostrategien.
Ghettostrategien sikrer fokus på de områder i de udsatte boligområder, der er hårdest ramt.
Ghettostrategien forpligter såvel kommuner som boligorganisationer til at samarbejde om at forbedre områdets miljø.
Det betyder, at hele den røde regering nu bakker op om, at Socialministeriet hvert år skal offentliggøre en ghettoliste, og at man i forbindelse med boligområderne på ghettolisten både er forpligtet til at yde en indsats for en bedre udvikling i området og til at sikre økonomisk støtte til område.
Med ghettostrategien identificeres de problemramte områder, og kommunen er sammen med boligselskabet forpligtet til at lave en indsatsplan for området.
Her kan kommune og boligselskab have nytte af en række redskaber, der stilles til rådighed for ghettoområderne.
Blandt disse redskaber er nedrivning af boligblokke og salg af almene boliger til f.eks. andelsboligforeninger, og overskuddet fra salget kan bruges i en helhedsplan.
Vi ved, at flere ghettoområder har sukket efter disse muligheder.
I Gellerup har man f.eks. længe ønsket flere redskaber til at hjælpe helhedsplanen, såsom f.eks. salg af almene boliger med mulighed for at bruge provenuet i helhedsplanen samt muligheden for at nedrive boligblokke.
Den sidste indsatsplan blev underskrevet i august, og jeg glæder mig til i den kommende tid at se, hvilke forskellige planer de forskellige ghettoområder har, ligesom jeg glæder mig til at se, hvor godt de forskellige planer virker.
Denne boligaftale sikrer altså en bred enighed bag ghettostrategien.
Den betyder samtidig, at vi investerer mere i renoveringer af almene boliger her og nu på bekostning af årene 2012-2015.
Det betyder, at aftalen sætter skub i væksten og beskæftigelsen her og nu, men at effekten på beskæftigelsen er negativ fra 2015 til 2025.
Vi så derfor gerne, at vi sikrede flere penge til renoveringer i årene 2012-2015.
Der er en venteliste på renoveringer i Landsbyggefonden, der ved årets start var på omkring 8 mia. kr., og det var baggrunden for, at Venstre, De Konservative, Dansk Folkeparti og De Radikale med tilslutning fra Liberal Alliance aftalte at afsætte dette markante beløb til renoveringer i den almene sektor i årene 2011-2015.
Den positive konsekvens er, at vi hurtigere får klaret renoveringspuklen.
Venstre er glad for at klare renoveringspuklen så hurtigt som muligt.
Den negative konsekvens er dog, at der ikke er meget tilbage til renoveringsbehov, der opstår løbende i perioden 2012-2015.
Alt i alt støtter Venstre forslaget om at fremrykke investeringer i renovering af almene boliger.
Venstre er særlig tilfreds med, at regeringen nu bakker op om ghettostrategien.
Sluttelig er det værd at bemærke, at i de høringssvar, vi fik i går aftes, gør Advokatsamfundet ministeren opmærksom på, at ministeren allerede nu bryder med regeringens egne principper om god regeringsførelse, da det var en meget kort høringsfrist.
Men det er jo blot endnu et eksempel på, at man lover et og gør noget andet.